Brief van `n ou pensionaris aan sy suster in die vreemde | SkalkSkryf
« Münchner Residenz
Volmaan – 10/08/2014 »
Brief van `n ou pensionaris aan sy suster in die vreemde
Augustus 9, 2014 deur Louwie
Het gedink om jou biki verlof te gee van die blikbrein af want jy is so besig met die toeriste. Ek kon nie onthou wanneer jou oogoperasie was nie en het toe vir die wis en die onwis ammekaar gedink aan jou. Nou kan ek ook relax en jou van my noodlys afhaal. Baie goed om te hoor dit was 'n sukses. Die Jermans is mos slim mense!
By ons was dinge die laaste tyd ook opgeklits. Jy weet seker nie van my bygeloof nie. (Ja ek weet, ons geleerde mense is nie veronderstel om bygelowe aan te hang nie, maar daar het jy dit. Die ou Egiptenare, of was dit Grieke? Was nie so dom as wat ons dalk dink nie. Jy ken mos die storie van Anubis, die god met die hondekop wat dooies na die onderwêreld begelei het? Ek is dus nie die eerste of enigste ou wat honde en dood met mekaar verbind nie). Dit werk elke keer so. Wanneer 'n ou hond van ons doodgaan, kan jy maar seker weet iemand wat ons goed ken of wat familie is sal ook in die volgende week of twee doodgaan. Rêrig. Dit het so gewerk met Skoonpa en tot L se huiswerker is dood kort nadat hulle ou hand dood is. Ons hond Tjankie is dood en 3 weke later is ons huiswerker ook dood. Scary sê ek jou.
Dit is feitlik sonder uitsondering so. 'n Jong hondjie is OK maar 'n ou hond…. Ons ou wit hondjie wat ons Seuntjie genoem het is dood. Toe ons hom gekry het was hy spierwit en ons wou hom Sneeuwitjie noem maar toe is dit 'n seuntjie hond. Toe noem ons hom maar Sewe soos in die sewe dwergies. Later het dit Seuntjie geword. Hy was 17 jaar en 7 maande oud en is op die 7e Junie dood. (vrek baie sewes hier op n ry!). Ek het hom uitgesit na 'n baie lang siekbed wat ons hom ten alle koste aan die lewe wou hou tot ons seker is niemand van ons het eers verkoue nie. Jy verstaan ons besordheid. Nogtans was dit 'n close shave met G se groot ongeluk kort daarna. Maar heellaas, hiedie week het ons J se skoonpa begrawe en Tante R. Ons hoop net dit hou hier op. Dit was 'n baie ou hond maar twee is seker genoeg.
Almal hier is perdfris. My besoek aan die kardioloog was net 'n roetine check-up. Gewoonlik gaan ek na 'n Internis in Germiston toe. Ek ken hom al baie jare en hy is nog van die ou soort. Hy het al die moderne scans en sonars en what have you, maar hy glo nog aan 'n behoorlike ondersoek … met sy hande… en vingers .. wat hy in alle openinge insteek en rondvoel. Niks aan jou lyf is privaat nie en hy dop velle om en sper als oop asof jy 'n winkelpop is. Deeglike man. Ongelukkig is dit so ver om na hom toe te ry en toe besluit ek op 'n kardioloog in Pretoria. Sy ondersoek het presies 6 minute gevat en dit wat hy gesien het is ek bereid om selfs vir my Skoonma te wys sonder dat sy sal uitpass. Volgens hom het ek nie lekkende hartkleppe nie en daarmee is die saak afgehandel. Hy was wel geskok oor my cholesterol telling wat tussen 6 en 7 is maar ek het hom verseker dat dit eintlik 'n prestasie is want dit is baie laer as in die verlede. Gewoonlik is dit meer as 8. Hy het sy pen gegryp en verwoed 'n voorskrif uitgeskryf en gesê hy wil my weer oor 'n jaar sien. Obviously moet dit 'n bliksemse goeie cholesterol pil wees!
Posted in Flip | Tagged Briewe, Bygelowe, Egiptenare, Grieke, Honde Anubis | 6 Kommentaar
op Augustus 10, 2014 at 8:29 vm rondomtaliedraai
dis vir my half hartseer!
op Augustus 10, 2014 at 8:37 vm ddupl3ss1s
..en ek het so lekker gelees. Ek hou van briewe. Hier in my ou trommeltjie is ou briewe wat ek weer herlees van oumense wat met pen in ink geskryf het – hier en daar 'n blerts ink..
op Augustus 10, 2014 at 9:04 vm Pixie
Dankie dat jy jou persoonlike brief gedeel het. Jy moes seker 'n lening uit neem vir daardie ses minute bd spesialis? Ai…..
op Augustus 10, 2014 at 10:01 vm Louwie
Ai Rondomtaliedraai, die lewe loop maar sy loop. As ons nie ons sin van humor behou deur als nie sal ons ten gronde gaan. Dankie vir jou lees en skrywe.
op Augustus 10, 2014 at 10:04 vm Louwie
Ddup, jy moet daardie briewe deel met ons. Dis kosbaar, en natuurlik soms kostelik. Die oumense het mos altyd anders as ons geskryf, so erg formeel al was dit aan vriende.
Dankie vir jou besoek hier, en jou komentaar.
op Augustus 10, 2014 at 10:07 vm Louwie
Pixie, goed, eerste dinge eerste. Dit was nie my brief nie maar wel my suster aan wie die brief geskryf is, en wel deur ons geleerde broer wat so half skaam is oor sy bygelowigheid.